Diari Oficial de la Generalitat Valenciana


Sumari del DOGV 9746, del 15-12-2023 (2023/11014)

RESOLUCIÓ de 19 d'octubre de 2023, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de reaprofundiment de sondeig per a investigació d'aigües subterrànies, parcel·la 556 del polígon 1, del terme municipal de Costur. Expedient: (3262865) 112/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9746

Data del DOGV
:   15-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11459


Data del document
:   19-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 19 d'octubre de 2023, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de reaprofundiment de sondeig per a investigació d'aigües subterrànies, parcel·la 556 del polígon 1, del terme municipal de Costur. Expedient: (3262865) 112/2023/AIA. [2023/11327]  
  
«Informe d'impacte ambiental  
Expedient: (3262865) 112/2023/AIA.  
Títol: Reaprofundiment de sondeig per a investigació d'aigües subterrànies.  
Titulars: Avícola Cenpall, SL.  
Òrgan substantiu: Servei Territorial d'Indústria, Energia i Mines de Castelló.  
Localització: parcel·la 556, del polígon 1, del terme municipal de Costur (Castelló).  
Tramitació administrativa  
Per mitjà de l'escrit signat en data 28.07.23, pel cap de secció de Mines, del Servei Territorial d'Indústria, Energia i Mines de Castelló (referència expedient ASOSUB/2023/59/12), es va donar trasllat a aquest òrgan ambiental de l'expedient, a fi de ser sotmés al procediment d'avaluació ambiental simplificada, de conformitat amb el Reial decret 445/2023, de 13 de juny, pel qual es modifiquen els annexos I, II i III de la Llei 21/2013, de 9 de desembre, d'avaluació ambiental.  
  
Tal com estableix l'article 46 de la Llei 21/2013, de 9 de desembre, aquest òrgan ambiental va realitzar una consulta a les administracions públiques afectades. En concret, en data 22.08.2023, el Servei d'Avaluació d'Impacte Ambiental remet una consulta a l'Ajuntament de Costur sobre el desenvolupament del projecte al seu terme municipal.  
Transcorregut el termini màxim de consulta establit en l'article 46 de la Llei 21/201, no s'ha rebut contestació de l'Ajuntament de Costur.  
  
Vista la informació que conté l'expedient, es considera que es disposa d'elements de judici suficients per a realitzar l'avaluació d'impacte ambiental simplificada.  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, se n'han tingut en compte els criteris de l'apartat A de l'annex III.  
Característiques del projecte  
L'objecte del projecte és executar un aprofundiment fins als 300 m d'un pou ja existent de 120 m (tramitat en l'expedient ASOSUB/2022/108/12), situat en la parcel·la 556 del polígon 1, del terme municipal de Costur (Castelló). El seu reaprofundiment es justifica davant la falta de cabal per al proveïment de l'explotació avícola d'engreixament amb capacitat per a 85.000 pollastres existents en la parcel·la.  
Segons el registre d'aigües públiques, les característiques de la concessió en vigor emesa per la Confederació Hidrogràfica del Xúquer són les següents:  
- Expedient en vigor: 2011IP0661.  
- Consta d'1 presa (pou).  
- Volum màxim autoritzat: 3.000 m³/any.  
- Classe i afecció: reg, domèstic.  
- Data de concessió: 04.05.2012.  
Es preveu que els terrenys que s'han de travessar, segons les investigacions geològiques realitzades en l'àrea, estiguen constituïts per calcàries i margocalcàries, pertanyents al Bedouliense-Gargasiense (Cretaci inferior), per la qual cosa s'ha triat com a sistema de perforació la rotopercussió. Per a això s'utilitzarà una màquina perforadora muntada sobre un camió, i a més, un compressor.  
El sondeig existent té 120 m de profunditat i 310 mm de diàmetre. La reperforació a realitzar tindrà 300 m de profunditat i 220 mm de diàmetre. En cas que resulte positiva, l'entubat es realitzarà amb canonada de ferro de 180 mm de diàmetre i 5 mm de grossària.  
No es preveu realitzar cap tipus de desbrossament ni anivellament de la superfície d'emplaçament de la perforadora. Durant l'execució, es perforarà fins que la naturalesa del material i la profunditat del terreny perforat requerisca aigua per a la seua evacuació.  
Els materials que s'extrauen del sondeig durant la perforació, constituïts per aigua (captada de l'aqüífer més la utilitzada per a la refrigeració de l'útil de perforació) i detritus (fragments de roca) s'emmagatzemaran en una bassa de recollida. Finalitzada la fase d'obra, es procedirà al farciment amb el material extret.  
No s'especifica el dimensionament de la bassa de detritus, ni el volum aproximat de detritus que s'han d'extraure.  
Una vegada finalitzats els treballs, es retiraran tots els equips i materials utilitzats durant l'obra. Les zones en les quals s'hagen produït compactacions, a causa de l'estada i pas de maquinària, es restauraran mitjançant subsolador i/o arada de subsol.  
L'accés al punt de perforació es realitzarà pels camins existents, sense obrir nous accessos.  
El termini d'execució previst per a la realització de les obres serà d'una setmana a partir de la data de recepció de les autoritzacions necessàries atorgades pels organismes competents.  
Ubicació del projecte  
La zona on es realitzarà el projecte es localitza en la partida Fosancha, en la parcel·la 556, del polígon 1, del terme municipal de Costur, propietat del promotor. Les coordenades UTM que corresponen al punt són (ETRS89; Fus 30): X= 739.571, Y= 4.445.233, Z = 481 msnm.  
  
El sondeig està situat en una parcel·la classificada com a sòl no urbanitzable comuna amb ús principal agrari. En concret, se situa en una explotació avícola d'engreixament formada per diverses naus i situada en una zona antropitzada per la presència de finques agrícoles de secà. Es troba a uns 80 m de sòl forestal, per tant, es considera com a zona d'influència forestal segons la Llei 3/1993, de 9 de desembre, forestal de la Comunitat Valenciana.  
Atenent la classificació segons el Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d'aigua subterrània denominada Maestrat occidental amb codi 080.191, de tipus permeable, que posseeix estat quantitatiu, químic i global bo.  
Característiques de l'impacte potencial  
Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de recollida de llots i detritus de la perforació.  
Es produiran una sèrie d'impactes al component atmosfera que suposen la generació d'olors, sorolls i vibracions, així com emissions a l'atmosfera en forma de partícules. Cal destacar que l'àrea de perforació es localitza en una zona allunyada de la població, per la qual cosa aquests impactes no seran significatius. Es realitzaran regs periòdics amb aigua dels accessos i zones de treball i la perforadora anirà equipada amb captador de pols.  
A fi d'evitar abocaments i l'entrada d'objectes no desitjats a l'interior del sondeig, la canonada definitiva de revestiment sobreeixirà, almenys, 30 cm per damunt de la superfície del terreny i es disposarà una placa de ciment al voltant. Per aconseguir un aïllament sanitari del pou i evitar la contaminació de l'exterior, se cimentarà el tram dels 2 primers metres de l'espai anular comprés entre la perforació i la canonada de revestiment. Al finalitzar l'obra, es col·locarà una tapa o dispositiu de protecció.  
Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació, al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran un problema d'eliminació.  
El risc d'accidents queda regulat per les normes laborals i de seguretat minera, que són competència de l'òrgan substantiu, ja que és poc probable que puguen arribar a tindre efectes ambientals de consideració.  
  
L'actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni historicoculturals coneguts o catalogats. No s'ha detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. S'adoptaran, no obstant això, les mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.  
  
Consultat el Pla hidrològic de conca del cicle 2022-2027 i la informació facilitada per la Confederació Hidrogràfica del Xúquer a aquest òrgan ambiental, el recurs disponible de la massa d'aigua subterrània Maestrat occidental, núm. 080.191, és de 26 hm³ a la data d'emissió d'aquest informe.  
No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'aquests a situacions imprevistes que es puguen produir.  
Conclusió  
Amb relació als criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a.3r del grup 3 de l'annex II d'aquesta.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribueix a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'esmentat més amunt, a proposta del Servei d'Avaluació d'Impacte Ambiental, fent ús de les atribucions que ostente resolc:  
  
Primer  
Estimar que l'execució del projecte de reaprofundiment de sondeig per a investigació d'aigües subterrànies al terme municipal de Costur (Castelló), promogut per avícola Cenpall, SL, sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que obra en l'expedient, a les previsions del projecte i del document ambiental, i als termes d'aquest informe, en particular:  
  
1) S'haurà d'incloure en el pressupost del projecte el cost de les mesures de prevenció i correcció previstes.  
2) El contractista haurà de construir una bassa de llots amb unes dimensions que puga contindre la totalitat dels detritus, llots i additius generats durant la perforació.  
3) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata i adoptar les mesures pertinents per a protegir-les i conservar-les de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
4) Atés que el projecte es desenvolupa amb una proximitat menor a 500 metres de terreny forestal, s'haurà d'incloure en el plec de condicions tècniques del projecte el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, recollit en l'annex IX del Decret 91/2023, de 22 de juny, del Consell, pel qual s'aprova el reglament de la Llei 3/1993, de 9 de desembre, forestal de la Comunitat Valenciana.  
5) Es protegiran la vegetació adjacent, les estructures, camins i instal·lacions que puguen resultar afectades per a evitar que es deterioren, i s'aplicaran els regs previstos per a minimitzar la generació de pols.  
6) No es realitzaran actuacions de proveïment de carburant o manteniment de maquinària que puguen contaminar el sòl o les aigües subterrànies. Així mateix, els residus generats es gestionaran segons la normativa vigent i mitjançant un gestor autoritzat.  
7) Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017, que regula les normes de valorització de materials excavats per al seu ús en obres i operacions de farcit diferents al lloc on es van generar. També resultaria aplicable el Decret 200/2004, del Consell, de la Generalitat, que regula l'ús de residus inerts en obres de restauració i farcit (art. 3.1.a). No obstant això, als detritus del sondeig els aplicaria el Decret 200/2004, ja que l'Ordre APM/1007/2007, només aplica a materials classificats amb el codi 17 05 04. En qualsevol cas, el terreny haurà de ser restaurat i haurà de quedar amb la seua morfologia inicial.  
8) L'aigua extreta en l'assaig de bombament haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
9) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
10) En el supòsit que el resultat del sondeig siga negatiu, o que per diferents motius es renuncie al seu ús, s'haurà de procedir a la seua clausura i segellament, així com a la restauració del terreny a fi que el punt quede totalment integrat en la superfície, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental serà publicat en el Diari Oficial de la Generalitat Valenciana, sense perjudici de ser publicat en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si és el cas, procedisquen en via administrativa o judicial enfront de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 19 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»